Põhja-Tallinna solisti Jaanus Saksa produtsendikäe alt ilmub staarisaate finalisti Johanna Randmanni debüütplaat - KROONIKA
Põhja-Tallinna solisti Jaanus Saksa produtsendikäe alt ilmub staarisaate finalisti Johanna Randmanni debüütplaat
Laulja ja laulukirjutaja Johanna Randmann, keda laiem üldsus mäletab viimatisest "Eesti otsib superstaari" hooajast, esitleb järgmise nädala neljapäeval oma uhiuut plaati “Mina”. Esitlus toimub 10. oktoobril Telliskivi Loomelinnakus asuvas Kärbes Kitchen baaris.
Tegemist on neiu esimese albumiga, millel kuus eestikeelset lugu indie pop folk võtmes. Plaadil löövad kaasa mitmed muusikud ja pillimehed, vastutav produtsent on ansambli Põhja-Tallinn ninamees Jaanus Saks ning kogu loometöö on miksinud ja masterdanud Keijo Koppel RoundSound Stuudios.
Johanna laulud põhinevad isiklikel elukogemustel ja inimestel ning tema loomingu üheks põnevamaks osaks on sõnade kirjutamine, kasutades mitmetähenduslikke fraase, mis pole tihti üheselt mõistetavad. Kuigi igal lool on oma isiklik tähendus, annavad sügavamõttelised read kuulajatele vabaduse laule omamoodi tõlgendada.
Johanna kirg on alati olnud muusika loomine ja värskelt ilmuvat plaati kirjeldab ta järgmiselt: “See on nagu esimene osa mitmeseerialisest sarjast, kuid muusikalises võtmes. Laulud on tihedalt kõik omavahel seotud. “Mina” on ka hea sissejuhatus nendele, kes minust veel midagi kuulnud ei ole.”
Täpsem info Johanna plaadi ja selle esitluse kohta leiab Facebookist.
Põhja-Tallinna solisti Jaanus Saksa produtsendikäe alt ilmub staarisaate finalisti Johanna Rand...